CELEX: 32014D0051
Language: lv
Date: 2014-01-28 00:00:00
Title: 2014/51/ES: Padomes Lēmums ( 2014. gada 28. janvāris ), ar kuru dalībvalstīm atļauj Eiropas Savienības interesēs ratificēt Starptautiskās Darba organizācijas 2011. gada Konvenciju par pienācīgu darbu mājsaimniecībās nodarbinātajām personām (Konvencija Nr. 189)

1.2.2014   
            
            
               LV
            
            
               Eiropas Savienības Oficiālais Vēstnesis
            
            
               L 32/32
            
         
      PADOMES LĒMUMS
   
   (2014. gada 28. janvāris),
   ar kuru dalībvalstīm atļauj Eiropas Savienības interesēs ratificēt Starptautiskās Darba organizācijas 2011. gada Konvenciju par pienācīgu darbu mājsaimniecībās nodarbinātajām personām (Konvencija Nr. 189)
   (2014/51/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 153. pantu saistībā ar 218. panta 6. punkta a) apakšpunkta v) punktu un 8. punkta pirmo daļu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:
   
               (1)
            
            
               Eiropas Parlaments, Padome un Komisija sekmē tādu starptautisku darba konvenciju ratificēšanu, ko Starptautiskā Darba organizācija ir klasificējusi kā aktuālas, tādējādi atbalstot Eiropas Savienības centienus veicināt pienācīgu nodarbinātību visiem Savienībā un ārpus tās, un darba ņēmēju darba apstākļu aizsardzība un uzlabošana ir svarīgs šo centienu aspekts.
            
         
               (2)
            
            
               Lielākā daļa noteikumu saskaņā ar Starptautiskās Darba organizācijas (SDO) 2011. gada Konvenciju Nr. 189 par pienācīgu darbu mājsaimniecībās nodarbinātajām personām, (turpmāk “Konvencija”), lielā mērā ir ietverta Savienības tiesību aktu kopumā sociālās politikas, diskriminācijas novēršanas, tiesu iestāžu sadarbības krimināllietās un patvēruma un imigrācijas jomā.
            
         
               (3)
            
            
               Konvencijas noteikumi par migrējošu mājsaimniecībās nodarbināto personu aizsardzību potenciāli ietekmē darba ņēmēju pārvietošanās brīvību – jomu, kas ir Savienības ekskluzīvā kompetencē.
            
         
               (4)
            
            
               Tādējādi atsevišķas Konvencijas daļas ir Savienības kompetencē, un dalībvalstis attiecībā uz minētajām daļām nedrīkst uzņemties saistības ārpus Savienības iestāžu sistēmas.
            
         
               (5)
            
            
               Eiropas Savienība nevar ratificēt Konvenciju, jo Konvencijas puses var būt tikai valstis.
            
         
               (6)
            
            
               Šajā situācijā dalībvalstīm un Savienības iestādēm ir jāsadarbojas attiecībā uz Konvencijas ratifikāciju.
            
         
               (7)
            
            
               Tāpēc Padomei būtu jāatļauj dalībvalstīm, kurām ir saistoši Savienības tiesību akti par minimālajām prasībām darba apstākļu jomā, ratificēt Konvenciju Savienības interesēs,
            
         IR PIEŅĒMUSI ŠO LĒMUMU.
   1. pants
   Ar šo dalībvalstīm atļauj ratificēt Starptautiskās Darba organizācijas 2011. gada Konvencijas par pienācīgu darbu mājsaimniecībās nodarbinātajām personām (Konvencija Nr. 189) daļas, kuras saskaņā ar Līgumiem ir Savienības kompetencē.
   2. pants
   Šis lēmums ir adresēts dalībvalstīm.
   
      Briselē, 2014. gada 28. janvārī
      
         
            Padomes vārdā –
         
            priekšsēdētājs
         
         G. STOURNARAS